Instruktør tog til Danmark for at træne

Otto Bathurst var mindst lige så begejstret. Dengang han så filmen på Youtube, fik Lars Andersens vanvittige tricks ham næsten til at falde ned af stolen, og da han her i Danmark stod på træningsbanen med Lars Andersen, vidste han, at han måtte hyre ham til at træne skuespillerne.

- Jeg havde aldrig prøvet at skyde med bue og pil før. Men inden for fem minutter havde han lært mig at ramme en bevægende skive, siger Otto Bathurst.

Jeg havde aldrig trænet nogen i bueskydning før, og det ville fandeme være pinligt, hvis jeg kom der og havde lovet, at jeg kunne træne dem i det, men i virkeligheden ikke kunne. Lars Andersen

Lars Andersen, der efter nogle år med rollespil for alvor blev bidt af bueskydning for omkring otte år siden, trænede over et halvt år skuespillerne Taron Egerton, der spiller Robin Hood, og Jamie Foxx, der spiller John. Desuden blev han hyret til at læse og komme med ændringsforslag til de dele af filmens manuskript, hvor skuespillerne skyder med bue, så det ser så naturligt ud som muligt.

- Jeg havde aldrig trænet nogen i bueskydning før, og det ville fandeme være pinligt, hvis jeg kom der og havde lovet, at jeg kunne træne dem i det, men i virkeligheden ikke kunne. Så jeg havde lavet et undervisningsprogram, som blev afprøvet på mine venner, og som skulle være sjovt at komme igennem, siger Lars Andersen, der næsten uden tøven tilføjer, at Taron Egerton blev den bedste skytte af de to skuespillere.

Robin Hood er det største

Lars Andersens arbejde med filmen sluttede i sommer, og selvom det ikke er første gang, at han har trænet skuespillere i at skyde med bue og pil, så tror han ikke, at han bliver hyret til en lige så stor film igen lige foreløbig.